किसी 'और' की आवाज बन गए हैं दिग्विजय : मेनका  
केंद्र सरकार को झूठ बोलने की आदी और बेशर्म करार देते हुए बीजेपी सांसद मेनका गांधी ने कांग्रेस महासचिव दिग्विजय सिंह पर तीखे प्रहार किए।
कांग्रेस नीत केंद्र सरकार को झूठ बोलने की आदी और बेशर्म करार देते हुए बीजेपी सांसद मेनका गांधी ने कांग्रेस महासचिव दिग्विजय सिंह पर निशाना साधा और कहा कि वह किसी और की आवाज बनकर रह गए हैं तथा इसकी गहराई से जांच की जानी चाहिए। मेनका ने संवाददाताओं से कहा कि दिल्ली पुलिस ने रामलीला मैदान में गत 5 जून को बाबा रामदेव के समर्थकों पर हुई कार्रवाई के बारे में दिए गए अपने हलफनामे में मौके पर लाठीचार्ज नहीं होने की बात कही है। यह बात सफेद झूठ है। उन्होंने कहा कि टीवी चैनलों पर देश के करोड़ों लोगों ने रामदेव समर्थकों पर पुलिस की ज्यादती देखी, लेकिन केंद्र सरकार झूठ बोलने की आदी हो चुकी है और उसने साधु-संतों पर लाठीचार्ज करके निहायत बेशर्मी का प्रदर्शन किया है। कांग्रेस महासचिव दिग्विजय सिंह की आलोचना करते हुए आंवला से बीजेपी सांसद ने कहा कि सिंह का अपना अलग एजेंडा है और वह बिना कुछ सोचे-समझे किसी के बारे में कुछ भी कह देते हैं। उन्होंने कहा कि ऐसा लगता है कि सिंह हर मामले में केंद्र का कवच बन जाते हैं। इससे प्रतीत होता है कि वह अपनी नहीं, बल्कि किसी और की आवाज बोलते हैं। मेनका ने कहा कि सिंह हर मामले, हर बात और हर मुद्दे पर टिप्पणी करते हैं। वह किसकी आवाज बोल रहे हैं, इसकी गहराई से जांच की जानी चाहिए।